Tswhane-woordvoerder ontken dronkbestuurSelby Bokaba Foto: @selbybok op Twitter ŉ Senior beampte van die Tshwane-metro ontken dat hy onder die invloed van alkohol bestuur het nadat hy op Kersdag in Pretoria in hegtenis geneem is. Selby Bokaba, woordvoerder vir Tshwane, is omstreeks 02:00 by die Atterbury-afrit op die N1 deur metropolisiebeamptes van Tshwane in hegtenis geneem, het The Star Vrydag berig. Bokaba het aan The Star se susterskoerant, die Pretoria News, gesê toetse sal wys dat sy bloedalkoholvlak nie oor die limiet was nie. “Ek het aan die beampte gesê ek het ŉ glas wyn gehad. Hy was baie aggressief en konfronterend en wou ŉ asemtoets doen, maar ek het geweier,” het Bokaba gesê. “Ek het ŉ drankie gehad, maar ek was nie oor die limiet nie. Daar is geen wet wat sê mens mag nie ná een drankie bestuur nie.” Bokaba het verder aan die koerant gesê hy is deur die “aggressiewe beampte” geboei en na Steve Biko Akademiese Hospitaal geneem om sy bloed te trek. Hy sê die polisie het die sirenes aangeskakel en nie by een van die rooi verkeersligte op pad na die hospitaal of polisiestasie stilgehou nie. “Bloedtoetse is by die hospitaal gedoen en ons wag nou op die uitslag. Ek het nie enige wet oortree nie,” het hy gesê. Hy is na Brooklyn-polisiestasie geneem waar hy omstreeks 07:00 op Kersdag vrygelaat is. Hy moet volgende jaar in die hof verskyn. Senior superintendent Isaac Mahamba het Bokaba versoek om ŉ klag te lê teen die manier waarop hy deur die polisiebeampte behandel is.